מודרן טוקינג

המונח "דיבור חדיש" מפנה לכאן. לערך העוסק במגזין טלוויזיה ישראלי, ראו דיבור חדיש (תוכנית טלוויזיה). מודרן טוקינג (באנגלית: Modern Talking), שנודעה בישראל גם בשם דיבור חדיש, היה צמד פופ גרמני שזכה לפופולריות בשנות השמונים. החברים בצמד היו המפיק, מלחין וכותב השירים דיטר בוהלן והזמר תומאס אנדרס. הצמד פעל לראשונה בין השנים 1984–1987, התאחד בשנת 1998 והתפרק סופית בשנת 2003. הצמד מכר כמאה מיליון אלבומים ברחבי העולם והיה ללהקה הגרמנית המצליחה ביותר בהיסטוריה. האלבום הראשון של הצמד מכר בישראל כ-17 אלף עותקים רק בשנת 1985.[1] סגנונו המוזיקלי של הצמד הוא פופ מתקתק (שדומה מאוד ליורופופ של התקופה) והתאפיין בשירה גברית בקולות גבוהים. השירה התבססה על תומאס אנדרס כסולן, ועל רביעיית זמרי ליווי, כאשר בהופעות חיות השתמשה הלהקה בפלייבק. גם לאחר דעיכת הפופולריות שלה ניתן לשמוע משיריה מדי פעם באמצעי התקשורת, והלחנים של הלהקה משמשים כמוזיקת רקע באירועים שונים, במועדונים ובמסעדות. בשנת 1987, לאחר פירוקה של מודרן טוקינג, הקים דיטר בולן את הלהקה "Blue System" שהוציאה 13 אלבומים ופעלה בין השנים 1987–1997. הלהקה כללה את רביעיית זמרי הליווי של "Modern Talking". דיטר בולן שימש כזמר המוביל בלהקה יחד עם היותו המפיק יחד עם לואיס רודריגז (עד 1994) והיה מעורב בפרויקטים רבים, ביניהם "כוכב נולד" הגרמני והקריירות המוזיקליות של כוכביו. בשל חוסר זמן החליט דיטר בוהלן על סיום דרכה של "Modern Talking" והודיע על הפירוק השני של הלהקה בסיומו של קונצרט שקיימה הלהקה ברוסטוק, גרמניה ב-7 ביוני 2003. תומאס אנדרס המשיך גם הוא לפעול והוציא ארבעה אלבומים "This Time" ב-2004, "Songs that live forever" ב-2006, "Strong" ב־2010 ובשנת 2011 חבר ל-Uwe Fahrenkrog בהפקת ההרכב "Anders| Fahrenkrog". שם האלבום "Two". באוקטובר 2006 ביקרה בישראל להקת "סיסטמס אין בלו" ("Systems In Blue"), שחבריה היו זמרי הליווי של Modern Talking ו-Blue System, והופיעה במתחם נמל תל אביב במסגרת מופע שנות השמונים, יחד עם "בד בויז בלו" ("Bad Boys Blue"), אפריק סימון ופטי ריאן. ב-12 ביוני 2008 הגיע תומאס אנדרס לראשונה לישראל לשתי הופעות בקריית מוצקין ובתל אביב. בפברואר 2010 הופיע אנדרס שנית בישראל, בהיכל התרבות בתל אביב. בחודש אוגוסט 2008 הוציא תומאס אנדרס שני סינגלים חדשים (להורדה באינטרנט בלבד) הנקראים:"Ibiza Baba Baya" ו-"Only You". ב-14 בפברואר 2009 חילק אותם בתור מתנה למעריצים שהגיעו לחגיגות 20 שנה למועדון המעריצים שהוא מנהל עם אשתו קלאודיה. במרץ 2010 הוציא אנדרס אלבום חדש שנקרא "Strong". האלבום יצא ברוסיה בלבד בשני פורמטים: אלבום בודד עם 10 שירים וסט של שלושה דיסקים כולל דיסק DVD. השיר "Brother Louie" היה מושמע מאוד בארץ לאחר שזכה לגרסה עברית בשם שיר המנגל על ידי יאיר ניצני וצוות התוכנית "מה יש" ששודרה בגלי צה"ל. בתוכנית שעת כושר, ששודרה בטלוויזיה החינוכית, שולבו השירים "Brother Louie", "Cheri, Cheri Lady" ו-"Atlantis Is Calling (S.O.S. for Love)" כפסקול (מנגינה בלבד) בפרקים השונים של התוכנית. השם העברי של הלהקה, "דיבור חדיש", הפך גם לשמה של תוכנית תרבות בערוץ 8 בהנחיית אסף הראל ומירי חנוך, שעלתה לשידור בשנת 2010 ולוותה בפרומואים באווירת שנות השמונים. בין 7 ל-10 בפברואר 2019, הופיע אנדרס בפעם השלישית בביקור בישראל וקיים ארבע הופעות בתל אביב, אשקלון, חיפה ובאר שבע. לאורך שנות השמונים, שיתף פעולה בוהלן ביחד עם הזמרת סי. סי. קאץ'. 1985: The 1st Album 1985: Let's Talk About Love 1986: Ready for Romance 1986: In the Middle of Nowhere 1987: Romantic Warriors 1987: In the Garden of Venus 1998: Back for Good 1999: Alone 2000: Year of the Dragon 2001: America 2002: Victory 2003: Universe 2003: The Final Album: The Ultimate Best Of אתר האינטרנט הרשמי של מודרן טוקינג (באנגלית) מודרן טוקינג, ברשת החברתית פייסבוק מודרן טוקינג, ברשת החברתית אינסטגרם מודרן טוקינג, ברשת החברתית טיקטוק מודרן טוקינג, סרטונים בערוץ היוטיוב מודרן טוקינג, במסד הנתונים הקולנועיים IMDb (באנגלית) מודרן טוקינג, באתר אפל מיוזיק (באנגלית) מודרן טוקינג, באתר ספוטיפיי מודרן טוקינג, באתר Last.fm (באנגלית) מודרן טוקינג, באתר AllMusic (באנגלית) מודרן טוקינג, באתר דיזר מודרן טוקינג, באתר Yandex.Music (ברוסית) מודרן טוקינג, באתר Discogs (באנגלית) מודרן טוקינג, באתר Songkick (באנגלית) מודרן טוקינג, באתר Genius מודרן טוקינג, באתר SecondHandSongs מודרן טוקינג, באתר MOOMA (בארכיון האינטרנט) מודרן טוקינג, באתר טיידל (באנגלית) מודרן טוקינג, באתר אמזון מיוזיק האתר הרשמי של תומאס אנדרס Modern Talking Biography, Songs, & Albums, AllMusic (באנגלית)